tartuNLP/wikipedia-smugri-20251201 huggingface dataset:
Göran Erik Axel Silfverhjelm

Göran Erik Axel Silfverhjelm (7. heinäkuuta 1830 Pori – 18. toukokuuta 1888 Helsinki) oli suomalainen juristi, tuomari ja valtiopäivämies. 
Silfverhjelmin vanhemmat olivat tullinhoitaja, luutnantti, vapaaherra Göran Fredrik Silfverhjelm ja Eva Amalia Ascholin ja puoliso vuodesta 1877 Johanna Wikström (k. 1894). Silfverhjelm tuli ylioppilaaksi 1849 ja suoritti tuomarintutkinnon 1854, varatuomarin arvon hän sai 1858. Valmistuttuaan hänestä tuli Viipurin hovioikeuden ylimääräinen kanslisti ja 1856 senaatin oikeusosaston ylimääräinen kopisti. Senaatin prokuraattorintoimituskunnan kopisti Silfverhjelmistä tuli 1861, oikeusosaston kopisti 1862, kanslisti 1864 ja kirjaaja 1869. Hän oli Piikkiön ja Halikon alaosan tuomiokunnan tuomari vuodesta 1870 ja Piikkiön tuomiokunnan tuomari 1877–1887. Valtiopäivillä hän oli aatelissäädyssä edustaja 1863–1864 ja 1867. 
Vapaaherra, kenraalimajuri Carl Silfverhjelm oli Göran Erik Axel Silfverhjelmin veli.
Choszcznon piirikunta

Choszcznon piirikunta () on Puolan piirikunta Länsi-Pommerin voivodikunnassa. Sen väkiluku oli vuoden 2019 lopussa 48 243. Piirikunta jakautuu kuuteen maalaiskuntaan, jotka ovat Bierzwnik, Choszczno (sisältää hallintokeskus Choszcznon kaupungin), Drawno (sisältää Drawnon kaupungin), Krzęcin, Pełczyce (sisältää Pełczycen kaupungin) sekä Recz (sisältää Reczin kaupungin).
Choszcznon piirikunnan pinta-alasta arviolta 38,4 prosenttia oli metsän peitossa vuonna 2018.
Choszcznon piirikunnan työttömyysaste oli vuoden 2018 lopussa 16 prosenttia. Luku on huomattavan suuri koko Puolan työttömyysasteeseen verrattuna.
Vuoden 2019 lopussa Choszcznon piirikunnassa oli 48 243 asukasta, joista 50,2 prosenttia naispuolisia ja 49,8 prosenttia miespuolisia. Puolan väestönlaskennassa 2011 väkiluvun laskettiin olevan 50 545 ja sen ennakoidaan vuoteen 2050 mennessä pienenevän 36 709 asukkaaseen. Alle 18-vuotiaiden osuus piirikunnan väestöstä oli vuoden 2019 lopussa 17,3 prosenttia, työikäisten 61,6 prosenttia ja eläkeikäisten 21,1 prosenttia väestön keski-iän ollessa 41,7 vuotta. Elävänä syntyi vuonna 2019 yhteensä 400 lasta.
Friedrich Ferdinand Flemming

Friedrich Ferdinand Flemming (28. helmikuuta 1778 Neuhausen, Erzgebirge, Saksa – 27. toukokuuta 1813 Berliini) oli saksalainen silmälääkäri, säveltäjä ja laulaja.
Flemming opiskeli lääketiedettä Wittenbergissä 1796−1800 sekä Jenassa, Wienissä ja Triestessä. Hän toimi lääkärinä Berliinissä vuodesta 1803. Siellä hän otti laulutunteja Berliinin Sing-Akademien (Sing-Akademie zu Berlin) johtajalta Carl Freidrich Zelteriltä. Tämä oli vuorostaan perustanut Liedertafel nimisen seuran, mieskuoroyhdistyksen, joka kokoontui kuukausittain aterialle ja laulamaan seuran jäsenten kirjoittamia ja säveltämiä lauluja. Flemming oli mukana seurassa, mutta hän lähti Napoleonin sotiin, ja sairastui siellä lavantautiin ja kuoli. Seura vaali Flemmingin muistoa ja hänen kirjoittamansa sävelmä Integer vitae-oodiin oli seuran suosituimpia lauluja. Sen lisäksi seura hankki pokaalin, joka nimettiin Flemmingin mukaan ja josta seuran kokouksissa erityistilanteissa juotiin hänen muistolleen. Pokaali valmistettiin pronssista, ja sitä lyödessä se soi a-sävelellä. 
Vuosina 1809−1832, Zelterin kuolemaan saakka seuran jäsenet kirjoittivat 254 laulua. Eniten laulettu oli Flemmingin sävellys Horatiuksen XXII oodiin ”Integer vitae scelerisque purus”. Laulu on sävelletty 5.10.1811 ja julkaistiin "Tafelgesänge" -kokoelmassa 1825 neliäänisenä mieskuorolauluna. Siitä tuli nopeasti tunnettu, etenkin hautajaisissa käytettynä laulu. 
Flemmingin sävelmä on käytössä myös hengellisten laulujen sävelmänä, myös suomenkielisten tekstien yhteydessäː
Einar Billing

Einar Magnus Billing (6. lokakuuta 1871 Lund, Ruotsi – 17. joulukuuta 1939 Västerås) oli ruotsalainen luterilainen teologi ja Västeråsin piispa.
Billingin isä oli Västeråsin ja myöhemmin Lundin piispa Gottfrid Billing. Hän suoritti ylioppilastutkinnon ja opiskeli Uppsalassa, jossa hän suoritti filosofian kandidaatin tutkinnon 1891 ja teologian kandidaatin tutkinnon 1898. Hänet vihittiin papiksi Lundin hiippakuntaan 1900. Vuosina 1901–1908 hän oli dogmatiikan ja moraaliteologian dosentti Uppsalan yliopistossa, sekä myöhemmin samojen aineiden apulaisprofessorina ja samalla Hagbyn kirkkoherra. Sen ohella hän toimi rykmentinpappina Uppsalan tykistörykmentissä. Vakinaisen professorin virkaan hänet nimitettiin 1908 sekä Uppsalan Pyhän Kolminaisuuden seurakunnan kirkkoherraksi 1918. Hänestä tuli teologian tohtori 1911. Hänet nimitettiin Västeråsin piispaksi 1920 jossa hän toimi kuolemaansa saakka 1939. 
Teologina Billing tuli tunnetuksi ennen muuta kansankirkkoteologiansa takia. Hän oli niin sanotun nuorkirkkoliikkeen keskeisiä hahmoja 1900-luvun alkupuoliskolla. Ruotsin kirkon sisäinen ”nuorkirkkoliike” toteutti vuosina 1909–1911 ”opiskelijoiden ristiretkiä” seurakuntiin ja kokoontumisia pidettiin myös työväentaloissa "Ruotsin kansa – Jumalan kansa" (Sveriges folk – ett Guds folk) -otsikon alla. Liikkeen johdossa Billingin ohella oli tuleva Karlstadin piispa J. A. Eklund ja tuleva arkkipiispa Nathan Söderblom. Billing oli systemaatikko, jonka teologinen ja aatteellinen ajattelu antoi uutta innostusta Ruotsin kirkolle. Hän puhui "uskonnollisesti motivoituneesta kansankirkosta", jonka tärkein tehtävä on välittää Ruotsin kansalle sanoma anteeksiantamuksesta. 
Nuorkirkko­liike vaikutti myös virsituotantoon ja herätti uutta intoa ulkolähetykseen. Kaikki kolme liikkeen johtohahmoa ovat kirjoittaneet virsiä. Einar Billiningin virsituotannosta tunnetaan vain yksi virsi, ”Nu gläd dig, min ande i Herran”, vuodelta 1922. Virsi painettiin "Vår lösen" -lehdessä 1922 otsikolla ”En tröstepsalm” (lohdutusvirsi) ja siinä oli 12 säkeistöä. Virsi on Ruotsin kirkon vuoden 1986 virsikirjassa virsi 272. 
Virsi on ilmestynyt suomeksi Hengellisiä lauluja ja virsiä -kokoelmassa, laulu 241 ”Nyt riemuita, sieluni muista”, (suom. Elias J. Pentti 1951).
Ruotsin kirkon virsikirjassa virsi on Per Boremanin ja Jaakko Haavion 1946–1947 kääntämä ja Niilo Rauhalan uudelleen 1995 kääntämä "Nyt, sieluni, laula ja kiitä". 
Virsi on myös Suomen evankelis-luterilaisen kirkon ruotsinkielisessä virsikirjassa virsi 373.
Billingin teoksia
Maakkiat

Maakkiat ("Maackia") on hernekasvien heimon Faboideae-alaheimoon kuuluva kasvisuku, joka on kotoisin Itä-Aasiasta. Sukuun kuuluvaa maakkiaa ("Maackia amurensis") käytetään koristekasvina lauhkealla vyöhykkeellä.
Ulkonäkö ja koko.
Kasvutapa ja lehdet.
Maakkiat ovat kesävihantia puita ja pensaita, joiden harmaanruskeassa kuoressa on pitkähköjä, ruskeita korkkiraitoja. Lehtihangoissa sijaitsevat silmut ovat kooltaan 5–7 millimetriä, leveän munanmuotoisia ja teräväkärkisiä; niitä peittää kaksi päällekkäistä, tummanvioletinruskeaa ja valkokarvaista silmusuomua. Kärkisilmut puuttuvat, mutta subterminaalisilmut voivat olla niiden paikalla.
Maakkioiden vastakkaiset tai vuorottaiset lehdet jakautuvat lehtiruotiin ja päätöparisen parilehdykkäiseen lehtilapaan. Vastakkaiset lehdykät ovat lyhytruotisia. Korvakkeet puuttuvat.
Kukat ja hedelmät.
Kukat kasvavat pystyissä, tiheissä terttumaisissa kukinnoissa, jotka ovat tavallisesti versojen kärjissä. Kukinnot kasvavat yksittäin tai suurissa huiskilomaisissa kerrannaiskukinnoissa. Kukissa on suojuslehtiä. Kellomaisilla, viisiteräisillä kukilla on kaksinkertainen kehä. Verhiö on viisihampainen. Herneenkukkaa muistuttava teriö vaihtelee väriltään valkoisesta vihertävänvalkoiseen. Kymmenen hedettä ovat kasvaneet tyvistään yhteen. Huomattavan karvainen, yksittäinen emi sisältää vain muutaman siemenaiheen. Vartalo on hieman taipunut, luotti pieni ja terminaalinen.
Suorat tai taipuneet palot ovat pituudeltaan 3,5–5 senttimetriä, pitkähköjä tai voimakkaasti litistyneitä ja sisältävät yhdestä viiteen siementä. Vaaleanruskeat siemenet ovat pitkiä ja litteitä, soikeita ja kuuden millimetrin pituisia.
Levinneisyys.
Maakkiat kasvavat luonnonvaraisina Itä-Aasiassa. Noin kahdestatoista lajista seitsemää esiintyy Kiinassa; näistä kuusi esiintyy ainoastaan siellä.
Luokittelu.
Suvun "Maackia" kuvasi ensimmäisenä Franz Josef Ruprecht vuonna 1856. Suku kuuluu hernekasvien heimon Faboideae-alaheimon Sophoreae-tribukseen. Suku on saanut nimensä venäläisen luonnontieteilijän Richard Maackin (1825–1886) mukaan.
Maakkioiden sukuun kuuluu 9–12 lajia:
Käyttö.
Sukuun kuuluvaa maakkiaa ("Maackia amurensis") käytetään koristekasvina lauhkealla vyöhykkeellä.
Maakkia

Maakkia eli jokimaakkia ("Maackia amurensis") on hernekasvien heimoon ja maakkioiden sukuun kuuluva kasvilaji, joka on kotoisin Itä-Aasiasta. Muualla maailmassa lajia käytetään koristekasvina näyttävien kukintojensa vuoksi.
Ulkonäkö ja koko.
Kasvutapa ja lehdet.
Maakkia on heikosti haarautuva, kesävihanta puu, jonka kasvukorkeus on tavallisesti 10–15 metriä ja rinnankorkeusläpimitta 60 senttimetriä. Kuori on ruskeanvihreää ja hilseilevää. Korkkiraidallisten nuorten oksien violetinruskea kuori on karvaista; vanhemmat oksat ovat kaljuja. Silmut ovat kaljuja.
Maakkian 15–23 senttimetrin pituiset lehdet jakautuvat lehtiruotiin ja -lapaan. Lehtiruodin pituus on 3–6 millimetriä; lehtilapa on päätöparisen parilehdykkäinen ja koostuu 7–11 lehdykästä. Kaljut lehdykät ovat pituudeltaan 3,5–7, joskus 9,7 senttimetriä ja leveydeltään 2–3,5, joskus 5 senttimetriä. Lehdykät vaihtelevat muodoltaan soikeasta pitkähkön munanmuotoiseen; niillä on pyöristynyt tyvi ja lyhyesti kapeneva kärki.
Kukat ja hedelmät.
Maakkian kukinta-aika ulottuu heinäkuusta elokuuhun. Kasvin 10–20 senttimetrin pituiset, pystyt terttumaiset kukinnot kasvavat huiskilomaisissa kerrannaiskukinnoissa. Kukinnon päävarsi on tiheästi ruskeakarvainen; kukkavarret on tavallisesti 4–6 (3,2–10) millimetrin mittaisia.
Maakkian kaksineuvoiset, vastakohtaiset, viisiteräiset kukat ovat 8–12 millimetrin pituisia; niillä on kaksinkertainen kehä. 2–4 millimetrin mittainen verhiö on kellomainen, lyhythampainen ja tiheästi kellanruskeakarvainen. Teriö on valkoinen, 7–11 millimetrin mittainen. Yksittäinen emi on suora ja tiheästi kellanruskeakarvainen. Syys-lokakuussa kypsyvät 3–7 senttimetrin pituiset ja 1–1,2 senttimetrin levyiset palkohedelmät sisältävät 1–4 siementä. Kellanruskeat tai ruskeat siemenet ovat soikeita, 6–8 millimetrin mittaisia.
Kromosomiluku.
Kasvin kromosomiluku on 2n = 18.
Levinneisyys ja elinympäristö.
Maakkian levinneisyysalue ulottuu Venäjältä (pääasiassa Amurin alueelta) Kiinaan, Taiwanille, Korean niemimaalle ja Japaniin. Maakkia kasvaa puuaroilla sekä kukkuloiden kuivissa metsissä 300–900 metrin korkeudella merenpinnasta. Laji suosii kuivahkoa-tuoretta, runsasravinteista, lievästi hapanta-emäksistä, hiekkasavista tai savista maaperää. Se viihtyy aurinkoisilla kasvupaikoilla ja pitää lämmöstä, mutta on enimmäkseen myös pakkasenkestävä.
Kotiseudullaan Itä-Aasiassa maakkia kasvaa tuoreissa ja runsasravinteisissa jokilaaksojen rinne- ja rantametsissä yhdessä koreansembran ("Pinus koraiensis") ja lehtipuiden kanssa.
Luokittelu.
Maakkian kuvasivat ensimmäisinä Franz Josef Ruprecht ja Karl Johann Maximowicz. Lajista tunnetaan kaksi muunnosta:
Käyttö.
Maakkiaa käytetään koristekasvina näyttävien kukkiensa vuoksi.
Akiko Hatanaka

Akiko Hatanaka (; s. 23. huhtikuuta 1975 Sakai, Osaka, Japani) on japanilainen puolustajana pelannut jääkiekkoilija. Hän pelasi Japanin naisten jääkiekkomaajoukkueessa olympialaisten naisten jääkiekkoturnauksessa 1998 Naganossa. MM-kilpailuissa hän edusti maajoukkuettaan Kanadassa 2000.
Makat

Makat ovat bantukieliä puhuvien kansojen ryhmä Kamerunissa, Keski-Afrikan tasavallassa ja naapurimaissa.
Makoja on noin 810 000 henkeä. Heistä 600 000 asuu Kamerunissa, 130 000 Keski-Afrikan tasavallassa, 35 000 Gabonissa, 35 000 Kongon tasavallassa ja 10 000 Päiväntasaajan Guineassa. Makojen esivanhemmat ovat muuttaneet sisämaahan Kamerunin keskiosan ylängöltä joitakin vuosisatoja sitten.
Makojen elinkeinoja ovat maanviljely, metsästys, keräily ja karjanhoito. Monet käyvät ansiotöissä metsätyömailla tai kautsuplantaaseilla. Ruokavalion perustan muodostavat maniokki ja banaani.
Perinteinen yhteiskunta perustuu suurperheiden muodostamiin kyläyhteisöihin sekä suku- ja heimoryhmiin. Makat harjoittavat perinteistä uskontoa. Osa on katolisia.
Naho Yoshimi

Naho Yoshimi (; s. 31. tammikuuta 1972 Meguro, Tokio, Japani) on japanilainen puolustajana pelannut jääkiekkoilija. Hän pelasi Japanin naisten jääkiekkomaajoukkueessa olympialaisten naisten jääkiekkoturnauksessa 1998 Naganossa. MM-kilpailuissa hän edusti maajoukkuettaan sen ollessa A-sarjatasolla Kanadassa 2000 ja sen ollessa B-sarjatasolla Suomessa 1999.
Yuki Togawa

Yuki Togawa (; s. 28. helmikuuta 1978 Kushiro, Hokkaidō, Japani) on japanilainen hyökkääjänä pelannut jääkiekkoilija. Hän pelasi Japanin naisten jääkiekkomaajoukkueessa olympialaisten naisten jääkiekkoturnauksessa 1998 Naganossa. MM-kilpailuissa hän edusti maajoukkuettaan sen ollessa A-sarjatasolla Kanadassa 2000, Kanadassa 2004 sekä Kiinassa 2008 ja sen ollessa B-sarjatasolla Suomessa 1999, Yhdysvalloissa 2001, Latviassa 2003, Ruotsissa 2005 sekä Kanadassa 2007.
Rewa (Intia)

Rewa on Intian Madhya Pradeshin osavaltiossa sijaitseva noin 235 000 asukkaan kaupunki, joka toimii samannimisen piirikunnan hallinnollisena keskuksena. Nimensä se on saanut Narmada-joen toisesta nimestä, joka on Rewa. Rewan ruhtinaskunta perustettiin vuoden 1400 tienoilla ja Rewan kaupungista tuli sen pääkaupunki vuonna 1597. Vindhya Pradeshin pääkaupunki siitä tuli vuonna 1948. Kaupungissa on Rewan linnoitus, jonka sisältä löytyy useita temppeleitä. 13 kilometrin päässä Rewasta sijaitsee Govindgarh, joka toimi Rewan maharadžan kesäpääkaupunkina.
Intian vuoden 2011 väestönlaskennassa Rewan asukasluku oli 235 654 henkeä. Asukkaista 87 prosenttia oli uskonnoltaan hindulaisia ja toiseksi suurin uskonto oli islam (12 %). Slummeissa eli noin 22 prosenttia rewalaisista eli 52 786 henkeä. Lukutaitoisten osuus Rewan asukasluvusta oli 86 prosenttia.
Arshad Nadeem

Arshad Nadeem (, s. 2. tammikuuta 1997 Mian Channu, Punjab, Pakistan) on pakistanilainen keihäänheittäjä ja olympiavoittaja.
Tausta.
Nadeem syntyi pienessä Mian Channun kylässä Punjabin provinssissa. Hänen isänsä oli yksinhuoltaja ja ammatiltaan muurari. Nadeemilla oli seitsemän sisarusta. Hänen veljensä kannustivat häntä yleisurheilun pariin, ja Nadeem alkoi käymään koulun ohella heittämässä kiekkoa ja keihästä.
Ura.
Nadeem saavutti Etelä-Aasian kisoissa 2016 pronssia Pakistanin ennätystuloksella 78,33. Hän oli samana vuonna kolmas myös alle 20-vuotiaiden Aasian-mestaruuskilpailuissa tuloksella 73,40. Bydgoszczin alle 20-vuotiaiden MM-kilpailuissa hän karsiutui loppukilpailusta. Vuonna 2017 hän sijoittui kolmanneksi Islamic Solidarity Games -tapahtumassa ja seitsemänneksi Aasian-mestaruuskilpailuissa.
Nadeem sijoittui kahdeksanneksi Kansainyhteisön kisoissa 2018. Karsinnassa hän heitti Pakistanin ennätyksen 80,45. Jakartan Aasian kisoissa 2018 hän saavutti pronssia jälleen maansa ennätyksellä 80,75. Hän sijoittui 2019 Aasian-mestaruuskilpailuissa kuudenneksi. Hän karsiutui Dohan MM-kilpailuissa loppukilpailusta Pakistanin ennätystuloksella 81,52. Hän paransi maansa ennätyksen samana vuonna lukemiin 83,65 Peshawarissa 14. marraskuuta ja lukemiin 86,29 Kathmandussa 7. joulukuuta.
Nadeem heitti Pakistanin ennätyksen 86,38 Iranissa huhtikuussa 2021. Samana vuonna järjestetyissä Tokion olympialaisissa hän sijoittui viidenneksi tuloksella 84,62. Hän oli viides myös Eugenen MM-kilpailuissa 2022 tuloksella 86,16. Saman vuoden Birminghamin Kansainyhteisön kisoissa hän voitti kultaa Pakistanin ennätystuloksella 90,18. Budapestin MM-kilpailuissa 2023 hän voitti hopeaa tuloksella 87,82. Kyseessä oli Pakistanin ensimmäinen mitali yleisurheilun maailmanlaajuisissa arvokilpailuissa. Pariisin olympialaisissa 2024 hän voitti kultaa olympiaennätyksellä 92,97.
Takizawa

Takizawa () on Japanin kaupunki Honshūn saarella Tōhokun alueella Iwaten prefektuurissa. Se sijaitsee sisämaassa prefektuurin keskiosassa Moriokan luoteispuolella. Kaupunki on rakentunut Iwatevuoren itäjuurelle. Takizawassa on 55 561 asukasta (lokakuussa 2020) ja sen pinta-ala on 182,46 neliökilometriä.
Takizawan kyläkunta syntyi vuonna 1889 Japanin kunnallishallinnon perustamisen yhteydessä. Alue tunnetaan vanhastaan hevosten laidunalueena. Asutus on suhteellisen uutta, ja aluetta on raivattu maanviljelyn käyttöön toisen maailmansodan jälkeen. Takizawassa tuotetaan muun muassa riisiä, maitoa, naudanlihaa ja hedelmiä, kuten omenoita ja vesimeloneja. Kaupungin eteläosiin on rakennettu Moriokaa palvelevia lähiöitä. Takizawa oli Japanin suurin kyläkunta, kunnes sille myönnettiin kaupunkioikeudet vuonna 2014.
Takizawassa on Iwaten prefektuurinyliopiston ja Japanin itsepuolustusmaavoimien toimintoja. Kaupungin nähtävyyksiin kuuluu Onikoshi Sōzen-jinjan šintolainen pyhäkkö, joka tunnetaan hevosten suojeluspyhäkkönä. Siellä järjestetään vuosittain festivaali, johon kuuluu hevoskulkue Moriokaan saakka ("Chaguchagu umakko"). Iwatevuoren ympäristö kuuluu Towadan–Hachimantain kansallispuistoon. Takizawaa palvelevat JR Higashi-Nihonin Tazawako-linja ja IGR Iwate ginga -rautatien Iwate ginga -rautatielinja.
Synclavier

Synclavier oli varhainen digitaalinen syntetisaattori, moniääninen digitaalinen näytteenottojärjestelmä ja musiikkityöasema, jonka valmisti New England Digital Corporation Vermontin Norwichista. Sitä tuotettiin eri muodoissa 1970-luvun lopulta 1990-luvun alkuun. Instrumenttia ovat käyttäneet merkittävät muusikot, muun muassa Frank Zappa.
Khulm

Khulm (, ) eli entinen Tašqurghan () on kaupunki Afganistanin pohjoisosassa Samanganin maakunnassa. 
Maantiede.
Khulm sijaitsee Afganistanin Samanganin maakunnassa Mazar-e Šarifin ja Balkhin kaupungeista itään. Alueen korkeus merenpinnasta on 450 metriä. Kaupungin läpi virtaa Khulmjoki, joka saa alkunsa Hindukušin vuorilta etelässäja haihtuu ennen Amudarjan jokea pohjoisessa. Kaupunkia kutsuttiin aikanaan nimellä Tašqurghan, eli suomeksi kivilinna.
Historia.
Nykyinen Khulm on mahdollisesti antiikin Aornos. Historioitsija Arrianos mainitsee Aleksanteri Suuren vallanneen sen talvella 330–329 ennen ajanlaskun alkua. Myöhemmin kirjoittanut Xuanzang, buddhalainen matkailija Kiinasta, mainitsi paikkakunnan Hu-linin kuningaskuntana. Xuanzangin mukaan kuningaskunnan pääkaupungissa oli yli kymmenen buddhalaista luostaria ja 500 munkkia.
Sittemmissä islamilaisissa lähteissä kaupunki mainitaan useampaan otteeseen alueen muslimivalloitukseen liittyen. Kutayba ibn Muslimin sanotaan voittaneen hefhaliittien kuningas Tarkhan Nizakin "Khulmin laaksossa" vuonna 708 tai 709, sekä vuonna 737 Asad ibn Abd Allah al-Kasrin sotiessa Tokharian turkkilaisia ja sogdialaisia vastaan. Islamilaisissa lähteissä mainitaan sitytemmin useita khulmilaisia lain- ja uskonoppineita.
Khulmin vaiheista Keski-Aasian ja Persian turkkilaisten dynastioiden kaudella tiedetään vain vähän. Näihin aikoihin Amudarjan eteläpuolelle alkoi kuitenkin levittäytyä turkkilaista asutusta. 1700-luvulla Nadir Šahin valtakaudella Khulmia hallitsi Kilidj Ali beg-niminen uzbekkihallitsija. Paikallinen hallitsija oli ilmeisesti muodollisesti alisteinen Kabulin Dorrani-kuninkaille, mutta käytännössä kuitenkin itsenäinen. Vastineeksi itsenäisestä asemastaan paikallinen hallitisja puolusti aluetta Amudarjan takaa hyökkääviltä uzbekeilta. Näiden hyökkäyksien takia 1800-luvun alussa Khulmiin perustettiin uusi keskusta (Tašqurghan) sen nykyiselle paikalleen noin 6 kilometriä etelään vanhasta keskustasta. Vanha Khulm autioitui. Brittiläinen tutkimusmatkailija William Moorcroft mainitsee vuonna 1824 Konduzin hallitsijan siirtäneen vanhemman Khulmin kaupungin väestön omaan pääkaupunkiinsa. Uudemman Khulmin hallitsijat olivat Konduzin hallitsijan vasalleja, kunnes Dust Muhammad Khan liitti alueen 1850-luvulla Afganistaniin.
Angus King

Angus Stanley King Jr. (s. 31. maaliskuuta 1944) on yhdysvaltalainen poliitikko. Hän on toiminut vuodesta 2013 lähtien toisena Mainen senaattoreista. Hänen nykyinen kautensa päättyy tammikuussa 2025.
King opiskeli Dartmouth Collegessa ja suoritti siellä BA-tutkinnon vuonna 1966. King opiskeli myös Virginian yliopistossa ja valmistui sieltä vuonna 1969.
King toimi Mainen kuvernöörinä vuosina 1995–2003. Hänet valittiin sitoutumattomana edustajana Yhdysvaltain senaattiin vuonna 2012 ja uudelleen vuonna 2018.
King on naimisissa Mary Hermanin kanssa ja heillä on neljä lasta.
Citilink

Citilink on indonesialainen halpalentoyhtiö. Se perustettiin vuonna 2001 Garuda Indonesian alaiseksi halpalentobrändiksi, joka lensi lähinnä Indonesian sisäisiä lentoja. Yhtiö toimi täysin Garuda Indonesian alla elokuuhun 2012 saakka, minkä jälkeen se on ollut erillinen tytäryhtiö operoiden omalla kutsukoodillaan, lentoyhtiökoodillaan, logollaan ja asuillaan.
Citilink avasi ensimmäisen kansainvälisen reitin vuonna 2017 lentäessään Balin Denpasarilta Itä-Timorin Diliin. Vuonna 2019 yhtiöllä oli lentoja kahdeksaan kansainväliseen kohteeseen, kuten Kuala Lumpuriin, Phnom Penhiin ja Kunmingiin. 
Marraskuussa 2018 Garuda Indonesia otti tytäryhtiönsä Citilinkin välityksellä hallintaansa Sriwijaya Airin toiminnan ja taloushallinnon osana yhteistyösopimusta. Marraskuussa 2019 sopimus päättyi. Marraskuussa 2020 Indonesian hallitus ilmoitti suunnitelmistaan saada yhdeksän valtio-omisteista yhtiötä holdingyhtiön alle. Siihen kuuluisi Citilinkin lisäksi Garuda Indonesia ja suuret turismiyhtiöt.
Citilinkin lento 800.
Joulukuussa 2016 Citilinkin lento 800 Surabayalta Jakartaan viivästyi, kun ohjaamossa työskennelleen kapteenin epäiltiin olleen juovuksissa, ja hänet vaihdettiin toiseen kapteeniin ennen lennon lähtöä. Myöhemmin hänet irtisanottiin epäammattimaisen käytöksen vuoksi. Tapauksesta levisi mediassa videoita ja Citilinkin toimitusjohtaja Albert Burhan ilmoitti eroavansa asemastaan.
Huma Qureshi

Huma Qureshi (; s. 28. heinäkuuta 1986 New Delhi) on intialainen näyttelijä ja malli. Hän työskentelee pääasiassa hindinkielisissä tuotannoissa. Hänet tunnetaan muun muassa kriitikoiden ylistämistä elokuvista "Gangs of Wasseypur – Part 1" (2012), "Gangs of Wasseypur – Part 2" (2012) ja "Badlapur" (2015).
Lynk &amp; Co 05

Lynk &amp; Co 05 on kiinalaisen Geelyn omistaman Lynk &amp; Con vuodesta 2019 lähtien valmistama crossover-tyyppinen automalli. Sen perä on muotoiltu coupémaisen viistoksi. 
Malli perustuu samalle CMA-pohjalevylle kuin muutkin merkin mallit sekä esimerkiksi Volvo XC40. Moottorina on 2,0-litrainen bensiinimoottori ja voimansiirtona kahdeksanportainen automaattivaihteisto. Keväällä 2021 tuli saataville ladattava hybridimalli kolmesylinterisellä 1,5-litraisella (180 hv) bensiinimoottorilla ja seitsemänportaisella kaksoiskytkinvaihteistolla. Sähkömoottorin kanssa voimalinjan yhteisteho on 261 hevosvoimaa.
Pakistanin kansalliskokous

Pakistanin kansalliskokous (, ) on Pakistanin parlamentin alahuone. Se koostuu 342 edustajasta, jotka valitaan viiden vuoden välein vaaleilla.
Parlamentaarista työtä tehdään 34 valiokunnassa.
Kansalliskokouksen paikata jaetaan maan provinssien mukaan. Lisäksi osassa provinsseissa on kiintiöityjä paikkoja naisille, ja koko maan tasolla ei-muslimeille:
Pakistanin perustuslain mukaan kansalliskokouksen edustajien tulee olla Pakistanin kansalaisia ja mm. 25-vuotiaita rekisteröityneitä äänestäjiä. Lisäksi muslimiedustajilla ei saa olla tuomioita islamin oppien halventamisesta. Ei-muslimien kohdalla odotetaan hyvämaineisia hyvän moraalin omaavia.. 
Historia.
Pakistanin itsenäistymisen jälkeen maahan perustettiin parlamentti vuonna 1947. Maata ovat johtaneet vuoroin sekä siviili- että sotilasjohtajat..
Ensimmäinen parlamentin kokoontumispaikka oli Karachissa, josta se siirtyi Islamabadiin vuonna 1972. Aluksi entiseen keskuspankin tiloihin, kunnes se muutti nykyisiin tiloihinsa vastavalmistuneeseen parlamenttirakennukseen, joka vihittiin käyttöön 28. toukokuuta 1982. Vuosina 1962–1966 yksikamarinen parlamentti kokoontui sekä Dhakassa (Itä-Pakistanissa) ja Rawalpindissa (Länsi-Pakistanissa) ja vuosina 1966–1972 vain Dhakassa..
Viimeisimmät vaalit.
Viimeisimmät vaalit pidettiin vuonna 2018. Vaaleissa äänioikeutettuja oli noin 105 miljoonaa. Suurimmaksi puolueeksi nousi PTI, jota johtaa entinen kriketin maailmanmestari Imran Khan..
Pakistanissa on tapana nimittää väliaikainen pääministeri kansalliskokouksen vaalien ajaksi, millä turvataan mahdollisimman kivuton vallanvaihto sekä maan päivittäisten asioiden hoitaminen myös vaalien ajan. Vuoden 2018 vaalien yhteydessä tätä virkaa toimitti entinen korkeimman oikeuden tuomari Nasirul Mulk..
15. elokuuta 2018 kansalliskokouksen puhemieheksi valittiin Asad Qaiser ja varapuhemieheksi Qasim Suri.
Sliding Doors

Sliding Doors on Peter Howittin ohjaama romanttinen draamakomedia vuodelta 1998. Pääosia näyttelevät Gwyneth Paltrow ja John Hannah. Elokuva kertoo samanaikaisesti kaksi eri versiota päähenkilöiden elämästä.
Xi’anin Jiaotong-yliopisto

Xi’anin Jiaotong-yliopisto (, , lyhennys XJTU) on Xi’anissa sijaitseva kiinalainen tutkimusyliopisto. Se kuuluu Kiinan huippuyliopistojen C9-liigaksi kutsuttuun ryhmään. Yliopiston osaaminen on kansainvälisesti korkeatasoista erityisesti insinööritieteiden, tekniikan, johtamisen ja elämätieteiden alalla. Yliopisto on hallinnollisesti suoraan Kiinan opetusministeriön alaisuusuudessa. Vuonna 1896 Shanghaihin perustettuna oppilaitoksena (Nanyang College) alkunsa saanut yliopisto on yksi Kiinan vanhimmista korkeakouluopetusta antavista oppilaitoksista.
Yliopistolla on kolme kampusaluetta: Xingqing, Yanta ja Qujiang. Päätoimisia opiskelijoita oli yhteensä 40 436, joista 19 629 opiskeli maisteri- tai tohtoritutkintoa. Henkilökuntaan kuului 6 137 ihmistä, joista päätoimisteen opettajakuntaan kuului 3 081 henkeä.
Xi’anin Jiaotong-yliopisto kuuluu maansa yliopistojen kärkiryhmään. Esimerkiksi tuhat tutkimuksen huippuyliopistoa maailmasta kokoava Shanghain yliopistoranking luokitteli sen maailmanlistansa (2020) jaettuun sijaluokkaan 101–150 ja maansa yliopistoista jaetulle 7.–13. sijalle. Englanninkieltä korostava THE-yliopistoranking (2021) arvosti Xi’anin Jiaotong-yliopiston vasta jaetulle maailmanlistan sijalle 601–800.
Tonttuparaati

Tonttuparaati () on saksalaisen Kurt Noackin sävellys, johon Sauvo Puhtila (Saukki) teki vuonna 1960 suomenkieliset, jouluiset tonttuparaatia tarkoittavat sanat.
"Tonttuparaati"-laulu ilmestyi Brita Koivusen, Laila Kinnusen ja Vieno Kekkosen EP-levyllä "Hyvää joulua" marraskuussa 1960. Musiikista vastasi Jaakko Salon orkesteri. Laulun ovat myöhemmin levyttäneet myös muun muassa Markku Aro, Matti ja Teppo, Erin ja Lauluduo Cat Cat.
"Tonttuparaati" on reipas ja iloinen joululaulu. Sen musiikki menee koko ajan eteenpäin. Orkesterisovituksissa melodia alkaa tavallisesti huilulla ja oboella, mutta pian jatkavat klarinetti ja fagotti. Alussa melodia on leikkisä ja loppua kohden se muuttuu juhlalliseksi ja leveäksi viulujen soittamana.
Laulun sanat kertovat joulupukin ja joulutonttujen lähdöstä Korvatunturilta lahjoja jakamaan ja matkasta "yli metsän ja maan, läpi yön, yli kukkulavyön". Laulu loppuu kertosäkeeseen: "Näin tonttu-ukkojen joukot Korvatunturiltaan. Saapuvat lahjoja tuomaan, tummaan jouluiltaan. Kun valot kuusen loistaa, tonttu jo kolkuttaa. Tähtien valoa, hyvyyttä jaloa, lämmintä hymyä lahjaksensa, kiltit lapset saa." 
Sävellyksen alkuperä.
"Tonttuparaati"-kappaleen sävelsi saksalainen Kurt Noack vuonna 1912 ja se sai nimekseen Heinzelmännchens Wachtparade D-duuri, op.5. Se on hänen tunnetuin teoksensa. Kurt Noack syntyi vuonna 1893 ja kuoli 1945. Hän oli 19-vuotias säveltäessään kappaleen. Alkuperäisen instrumentaaliversion julkaisi vuonna 1912 Baltischer Musikverlag Stettinissä. Gramofonilevyn kannessa on kuva kolmesta valkopartaisesta kääpiöstä vihreissä vaatteissa ja punaisessa lakissa marssimassa kiväärit olkapäillään. Ilmestymisensä jälkeen sävellystä soitettiin orkestereissa ja julkaistiin useina eri sovituksina. Pohjoismaissa ainakin 1930-luvulta lähtien sävellys on yhdistetty joulutonttuihin. Tähän viittaavat cover-versioiden ruotsin- ja tanskankieliset nimet, kuten "Tomtarnas vaktparad" ja "Nissernes vaktparade". Cover-versioissa oli myös sanoitettuja esityksiä.
Mitsuko Igarashi

Mitsuko Igarashi (; s. 21. elokuuta 1977 Tomakomai, Hokkaidō, Japani) on japanilainen hyökkääjänä pelannut jääkiekkoilija. Hän pelasi Japanin naisten jääkiekkomaajoukkueessa olympialaisten naisten jääkiekkoturnauksessa 1998 Naganossa. MM-kilpailuissa hän edusti maajoukkuettaan sen ollessa A-sarjatasolla Kanadassa 2000 ja sen ollessa B-sarjatasolla Suomessa 1999.
Akiko Naka

Akiko Naka (; s. 5. kesäkuuta 1980 Sapporo, Hokkaidō, Japani) on japanilainen hyökkääjänä pelannut jääkiekkoilija. Hän pelasi Japanin naisten jääkiekkomaajoukkueessa olympialaisten naisten jääkiekkoturnauksessa 1998 Naganossa. MM-kilpailuissa hän edusti maajoukkuettaan sen ollessa A-sarjatasolla Kanadassa 2000 ja sen ollessa B-sarjatasolla Yhdysvalloissa 2001 sekä Latviassa 2003.
Affiniteetti

Affiniteetti on kemiassa suure, joka ilmaisee, kuinka herkästi kemiallinen reaktio tapahtuu. Affiniteetti on todettavissa kuvaajalla, jossa Gibbsin vapaaenergia on piirretty reaktiomäärän funktiona. Affiniteetti on Gibbsin vapaaenergian osittaisderivaatan vastaluku reaktiomäärän suhteen, kun reaktio-olosuhteina lämpötila (T) ja paine (P) pidetään vakioina.
Reaktion tasapainotila.
Tarkasteltaessa yksinkertaisinta mahdollista reaktiota kuten kaasun kahden eri isomeerin välistä isomeroitumista, on reaktio seuraava:
(1)formula_1
Kyseessä on alkeisreaktio ja sen kertaluku on 1. Reaktioyhtälön mukaan formula_2 moolia lähtöainetta formula_3 muuntuu formula_4 mooliksi tuotetta formula_5 vakiolämpötilassa ja -paineessa. Yleisesti reaktion Gibbsin vapaaenergian muutos voidaan antaa ainesosien kemiallisten potentiaalien avulla: formula_6. Tämä voidaan ilmaista myös reaktiomäärän avulla (T ja P vakiot) yhtälön (1) tapauksessa seuraavasti:
(2)formula_7
Oheisesta kuvasta on todettavissa, että kun formula_8 reaktioyhtälön mukaisesti reaktioseos koostuu vain lähtöaineesta ja toisaalta kun formula_9, on lähtöaine muuntunut täysin lopputuotteeksi. Reaktio etenee kunnes reaktion vapaaenergia saavuttaa pienimmän arvonsa, jolloin sen osittaisderivaatta reaktiomäärän suhteen on nolla. Tällöin lähtöaineen ja tuotteen kemialliset potentiaalit ovat yhtä suuret. Jos yhtälön (1) isomeroitumisreaktion ainesosat käyttäytyvät ideaalisesti, niin reaktion tapahtuminen on ilmaistavissa reaktion ainesosien kemiallisten potentiaalien ja osapaineiden avulla (ks. aktiivisuus):
(3)formula_10
Tässä formula_11 on reaktion standardinen Gibbsin vapaaenergian muutos kun 1 mooli lähtöainetta muuntuu tuotteeksi standardiolosuhteissa. Yhtälön (3) vasen puoli ilmaisee vapaaenergian muutosta siinä reaktion etenemisen tilassa, jonka olosuhde määräytyy osapaineiden formula_12 ja formula_13 toimesta. Yhtälön (3) vasemman puolen negatiivinen arvo on reaktion affiniteetti ja sen positiivista arvoa merkitään yleisesti formula_14:nä, reaktion vapaaenergiana. Se vastaa siis sitä vapaaenergian muutosta kun 1 mooli ainetta reagoi reaktioyhtälön mukaisesti tarkalleen määritellyissä olosuhteissa.
Tasapainotilassa (tp) formula_15, joten yhtälöstä (3) saadaan:
(4)formula_16
(5)formula_17
Tässä formula_18 on reaktion painetasapainovakio. Yhtälö (5) ilmaisee kemiallisen reaktion tasapainotilan aseman reaktion lähtöaineiden ja tuotteiden standardisten vapaaenergioiden, jotka ovat kokeellisesti määritettäviä suureita, avulla. Tarkasteltaessa yhtälöä (5) kvalitatiivisesti, viittaa esimerkiksi formula_11:n negatiivisuus tuotteen lähtöainetta suurempaan määrään reaktion tasapainotilassa. Esimerkiksi kun formula_20 on formula_21, jolloin reaktion tasapainotilassa on lähes pelkästään tuotteita.
Harmaakurkkutanssija

Harmaakurkkutanssija ("Neopelma aurifrons") on tanssijoihin kuuluva lintulaji. Lajia tavataan uhanalaisena Etelä-Amerikasta.
Koko ja ulkonäkö.
Harmaakurkkutanssija on pienikokoinen lintu ja voi kasvaa noin 13 cm pitkäksi. Sukupuolet muistuttavat pääosin toisistaan ulkonäöltään. Harmaakurkkutanssija on päästään ja selästään oliivinvihreä ja siivet ovat harmaanvihreät. Varsinkin koiraalla voi olla päälaellä pieni vaaleankeltainen laikku. Lajin kurkku on valkoinen ja rinta harmahtava. Harmaakurkkutanssijan vatsa on vaaleankeltainen. Linnun pyrstö on lyhyt.
Levinneisyys ja elinympäristö.
Harmaakurkkutanssijaa tavataan ainoastaan Brasiliasta. Lajin elinympäristöä ovat kosteiden metsien tiheiköt. Linnun ravintoa ovat hedelmät ja toisinaan se syö myös hyönteisiä. Harmaakurkkutanssijan kanta ei ole arvioitu ja se luokitellaan silmälläpidettäväksi. Kantaa uhkaa elinympäristön häviäminen.
Edward Montagu, Manchesterin toinen jaarli

Edward Montagu, Manchesterin toinen jaarli, (1602 – 5. toukokuuta 1671) oli Englannin sisällissodan aikaisen parlamentin Itä-Englannin joukkojen komentaja sekä parlamentin ylähuoneen jäsen. Hän toimi Englannin lordikanslerina sekä Cambridgen yliopiston kanslerina 1660–1671.
Montagu matkusti Walesin prinssin mukana Espanjaan vuonna 1623. Matkan tarkoituksena oli sopia avioliiton solmimisesta Walesin prinssin ja Espanjan infantan eli kuninkaan tyttären välillä, mutta hanke epäonnistui. 1630-luvulla Montagu alkoi lähentyä poliittisesti puritaaneja, ja hän tuki pitkässä parlamentissa kuninkaanvastaisen opposition johtajaa John Pymiä. Montagu johti parlamentin armeijan itäisiä joukkoja vuonna 1643 ja osallistui Skotlannin covenantilaisten sekä Thomas Fairfaxin kanssa Marston Moorin taisteluun, jossa hän oli ainoa parlamentin puolella taistelleista kolmesta kenraalista (Montagu, Leslie, Fairfax), joka ei paennut taistelukentältä.
Marston Moorin jälkeen Montagun asenne sotaa kohtaan muuttui ja hän jätti noudattamatta Lontoosta saamiaan käskyjä. Tähän saattoi vaikuttaa sotaa kannattaneen Henry Vanen vierailu Yorkshiressa, jolloin Vane puhui ensimmäisen kerran julkisesti kuninkaan syöksemisestä valtaistuimelta. Marraskuussa 1644 Oliver Cromwell piti parlamentin alahuoneessa puheen, jossa hän tuomitsi Montagun passiivisuuden. Montagu, jonka aatelisnimi vuodesta 1642 oli Manchester, erosi armeijasta mutta pysyi ylähuoneen jäsenenä. Hän vastusti Kaarle I:n tuomitsemista oikeudenkäynnissä eikä vannonut uskollisuudenvalaa kuninkaan mestauksen jälkeiselle tasavallalle. Manchester kannatti Englannin restauraatiota ja kantoi kruunajaismiekkaa Kaarle II:n kruunajaisissa vuonna 1661.
Petrus Apianus

Petrus Apianus (1495–1552) oli saksalainen matemaatikko ja tähtitieteilijä. Hän havaitsi, että komeetan pyrstö osoittaa aina aurinkoon päin.
Edward Emerson Barnard

Edward Emerson Barnard (1857–1923) oli yhdysvaltalainen tähtitieteilijä. Hän löysi Jupiterin kuun Amalthean.
Johann Franz Encke

Johann Franz Encke (1791–1865) oli saksalainen tähtitieteilijä. Hän kehitti radanmääritysmenetelmiä ja laski useiden komeettojen ja asteroidien ratoja.
Pozantı

Pozantı on kaupunki ja piirikunta Adanan maakunnassa, Turkissa. Vuonna 2019 alueen väkiluku oli 19 974.
Thomas Wyatt

Thomas Wyatt (1503 Allington Kent – 11. lokakuuta 1542 Sherborne, Dorset) oli englantilainen runoilija ja diplomaatti. Hänen isänsä oli Henry Wyatt (k. 1537), joka oli Henrik VII:n ja Henrik VIII:n aikainen valtaneuvos.
Wyatt opiskeli Cambridgessa, pääsi varhain hovin suosioon ja oli vuodesta 1526 usein diplomaattisissa tehtävissä. Hän tapasi muun muassa 1527 paavi Klemens VII:n ja 1537 ja 1539 keisari Kaarle V:n. Hän päätyi 1536 kuukaudeksi vankilaan, ehkä siksi, että Henrik VIII, joka halusi erota Anne Boleynistä, yritti saada Wyattin tunnustamaan olleensa Boleynin rakastaja. Wyatt pääsi kuitenkin pian taas kuninkaan suosioon ja sai 1537 ritarin arvon.
Kun Thomas Cromwell oli teloitettu 1540, Wyatt joutui jälleen tammikuussa 1541 vankilaan. Häntä syytettiin muun muassa petollisista yhteyksistä kardinaali Reginald Poleen, mutta hänet vapautettiin kuningatar Katariina Howardin pyynnöstä. Hän sai jälleen diplomaattisia tehtäviä, ja hänestä tuli 1542 Britannian alahuoneen jäsen.
Wyatt oli ensimmäisiä sonetin ja muiden italialaisten runomuotojen käyttäjiä englanninkielisessä kirjallisuudessa. Hän kirjoitti 31 sonettia, joista kymmenen on Petrarcan käännöksiä ja muut voimakkaasti tältä vaikutteita saaneita. Hän kirjoitti myös satiirisia tertsiinejä Luigi Alamannin esimerkin mukaan sekä epigrammeja, virsiä ja lyyrisiä runoja. Nuoren ystävänsä ja oppilaansa Henry Howard Surreyn kanssa Wyatt aloitti jo Elisabetin ajoilta jatkuneen italialaisten vaikutteiden mukaisen englantilaisen runon uudistamisen sekä runomuodon suhteen että uudistamalla ylevän ja metafyysisen mutkikkaan käsityksen rakkaudesta. Surreyn runous on kepeämpää, mutta Wyattin runous on selkeämpää, hänen tyylinsä vakavampaa ja rauhallisempaa, mutta siinä on osuvaa satiiria ja humoristista surumielisyyttä. Kokoelma "Songes and sonettes" ilmestyi vasta 1557 yhdessä Surreyn runojen kanssa antologiassa "Tottel’s miscellany". Myöhemmin niitä julkaisi G. F. Nott (1815–1816, Surreyn runojen kanssa), yhden sarjassa "Aldine edition of the British poets" (1866) ja yhden julkaisi Edward Arber kokoelmassa "English reprints" (1870). Säilyneet käsikirjoitukset poikkeavat merkittävästi Richard Tottelin jälkeen myöhemmissä editioissa julkaistuista teksteistä.
Wyattin poika oli Thomas Wyatt nuorempi ja tämän pojanpoika Francis Wyatt oli Virginian kuvernööri.
Bart Bok

Bart Jan Bok (syntyjään "Bartholomeus Jan Bok," 28. huhtikuuta 1906 Hoorn, Alankomaat – 5. elokuuta 1983 Tucson, Arizona, Yhdysvallat) oli hollantilainen tähtitieteilijä. Hän oli hollantilaisen vääpelin Jan Bokin ja tämän vaimon Gesina Annetta née van der Leen vanhin poika. Hän opiskeli tähtitiedettä Leidenin and Groningenin yliopistoissa. 1929 hän sai stipendin Harvardin yliopiston observatorioon Massachusettsiin, Yhdysvaltoihin, jossa hän toimi tähtitieteilijä Harlow Shapleyn alaisuudessa. Bok meni naimisiin New Yorkissa 9. syyskuuta 1929 tähtitieteilijän Priscilla Fairfieldin (1896–1975) kanssa, josta tuli myös hänen lähin tieteellinen yhteistyökumppaninsa. Tohtorin tutkinnon suorittamisen jälkeen Bok liittyi observatorion henkilökuntaan ja hänet nimettiin professoriksi vuonna 1947. Hän sai Yhdysvaltain kansalaisuuden 1938, jolloin hän lyhensi etunimensä Bartiksi.
Bokin tärkein tutkimuskohde oli Linnunradan rakenne. 1930-luvulla hän tutki tähtien jakautumista ja nopeutta galaksissa yrittääkseen määrittää sen rakenteen. Hänestä tuli auktoriteetti aiheesta, vaikka galaksin todellinen spiraalimuoto paljastettiin vasta 1950-luvulla. Priscillan kanssa hän kirjoitti teoksen "The Milky Way" (1941), joka tunnetaan laajalti yhtenä menestyneimmistä tähtitieteellisistä kirjoista. Hän tutki myös tähtienvälisen avaruuden pieniä tummia pilviä, jotka aiheuttavat tähtien valon imeytymistä, ja osoitti, että ne koostuvat kaasusta ja pölystä, jotka supistuvat muodostamaan tähtiä. Pilvet tunnetaan nykyään nimellä Bokin globulit. 
Tieteellisten saavutustensa lisäksi Bok oli erinomainen tähtitieteen opettaja ja aiheen popularisoija. Hän piti lukuisia julkisia luentoja, julkaisi artikkeleita sanoma- ja aikakauslehdissä sekä toimitti radiolähetyksiä. Hänestä tuli eräänlainen tähtitieteen julkinen ilme.
Vuonna 1966 Bok palasi vaimonsa kanssa Yhdysvaltoihin, missä hän oli Steward Observatoryn johtaja vuoteen 1970 asti ja lisäksi hän toimi tähtitieteen professorina Arizonan yliopistossa. Hän jäi eläkkeelle yliopistosta vuonna 1974. Bok sai lukuisia palkintoja tähtitieteen panoksistaan: hänet valittiin 1968 Yhdysvaltain kansalliseen tiedeakatemiaan ja palkittiin 1977 Astronomical Society of the Pacificin myöntämällä Catherine Wolfe Bruce -mitalilla. Hän toimi samaisen yhteisön hallituksen jäsenenä vuosina 1977-1980. Hän toimi Kansainvälisen tähtitieteellisen liiton varapresidenttinä 1970-1974 ja Amerikan tähtitieteellisen seuran presidenttinä 1972-1974.
Sanja Vučić

Sanja Vučić (; s. 8. elokuuta 1993 Kruševac, Serbia ja Montenegro), tunnettu myös nimellä Sanja Vučić ZAA, on serbialainen laulaja ja lauluntekijä. Hän toimi alun perin "ZAA"-nimisen yhtyeen päävokalistina. Vuonna 2017 hän liittyi tyttöbändiin nimeltä Hurricane. Vučić edusti Serbiaa kappaleella "Goodbye (Shelter)" vuoden 2016 Eurovision laulukilpailussa Tukholmassa. Hänen oli tarkoitus edustaa Serbiaa uudelleen vuoden 2020 Eurovision laulukilpailussa yhdessä "Hurricanen" kanssa kappaleella "Hasta la vista". Vuoden 2020 Euroviisut kuitenkin peruttiin koronaviruspandemian vuoksi, ja heidät valittiin sen sijaan Serbian edustajaksi vuoden 2021 kilpailuun.
Simon Newcomb

Simon Newcomb (1835–1909) oli yhdysvaltalainen tähtitieteilijä. Hän oli yksi American Astronomical Societyn perustajia ja sen ensimmäinen puheenjohtaja 1899–1905.
David Gill (tähtitieteilijä)

David Gill (1843–1914) oli skotlantilainen tähtitieteilijä. Hän käytti asteroideja astronomisen yksikön määrittämiseen ja valokuvasi taivaan etelänavan ympäristön.
Gwen Stefanin diskografia ja kiertueet

Tämä artikkeli on Gwen Stefanin diskografia ja kiertueet.
Singlet.
Albumilta "Love.Angel.Music.Baby.":
Albumilta "The Sweet Escape":
Ei miltään albumilta:
Albumilta "This Is What the Truth Feels Like":
Muiden artistien kanssa:
Sar-e Pol

Sar-e Pol (, ) on kaupunki Afganistanissa Sar-e Polin maakunnassa. Sen asukasluku oli vuonna 2014/2015 Yk:n arvion mukaan 42 563–51 075.
Maantiede.
Sar-e Pol sijaitsee Sar e-Polin maakunnassa Afganistanissa. Alueen korkeus merenpinnasta on 610 metriä. Kaupunkia halkoo Ab-i Safid -joki, jonka mukaan kaupunki on saanut sillanpäätä tarkoittavan nimensä.
Historia.
Sar-e Pol on mahdollisesti keskiaikaisissa islamilaisissa lähteissä mainittu Džouzdžanin alueella sijainnut Anbar tai Anbir.
Myöhemmin Sar-e Pol oli yksi alueen useista itsenäisistä uzbekkien kaanikunnista. Muita olivat esimerkiksi Andkhoi, Aqča, Šeberghan ja Maimana. Sar-e Pol oli jonkin aikaa alisteinen Maimanan kaanille, mutta se itsenäistyi vuonna 1810. Afganistanin Dorrani-hallitsijat alkoivat ulottaa valtaansa alueelle 1800-luvun puolivaiheilla. Sar-e Pol oli Kabulille alistetuista kaanikunnista viimeinen. Paikalliset sotilaat yrittivät vielä kapinoida vuonna 1865, mutta Abd al-Rahman Khanin johtamat joukot kukistivat kapinan. Viimeisetkin itsenäisyyden rippeet menetettiin vuonna 1875.
1900-luvulla lähialueelta löydettiin maakaasu- ja öljyesiintymiä. Vuonna 1963 alettiin rakennuttaa uutta kaupunginosaa vanhan luoteispuolelle.
Väestö.
Yhdistyneiden kansakuntien asuinyhdyskuntaohjelman arvio Sar-e Polin asukasluvusta oli vuonna 2014–2015 alemman arvion mukaan 42 563 ja ylemmän arvion mukaan 51 075. Kaupungin asukkaat ovat pääasiassa uzbekkeja ja tadžikkeja. Ziarat-i Hazrat-i Yahyan pyhättö on suosittu pyhiinvaelluskohde etenkin uudenvuodenpäivä nawrozina.
Hermann Carl Vogel

Hermann Carl Vogel (1842 – 1907) oli saksalainen tähtitieteilijä. Hän tutki aluksi planeettojen ja myöhemmin tähtien spektrejä.
George William Hill

George William Hill (1838–1914) oli yhdysvaltalainen tähtitieteilijä. Hän oli aikansa merkittävin taivaanmekaniikan tutkija, joka kehitti erityisesti Kuun liikkeen teoriaa.
Saimbeyli

Saimbeyli on kaupunki ja piirikunta Adanan maakunnassa, Turkissa. Vuonna 2019 Saimbeylin väkiluku oli 14 764.
Saimbeylin läänissä sijaitsee Haçinin linna, joka toimi poliisiasemana. Linna oli alun perin nimeltään Batimon. Linnasta on jäljellä enää vain kaksi linnaketta.
Hurricane (yhtye)

Hurricane, tunnettu myös nimellä Hurricane Girls, on Zoran Milinkovićin vuonna 2017 perustama serbialainen tyttöyhtye. Sen muodostavat laulajat Sanja Vučić, Ivana Nikolić ja Ksenija Knežević. Yhtyeen musiikki on tyylilajiltaan R&amp;B:tä ja pop-musiikkia.
Hurricane laulaa pääosin englanniksi, mutta jotkin kappaleet on laulettu myös serbian kielellä. Hurricane tavoittelee kansainvälistä uraa ja heillä on aikomuksena julkaista kaksi Universalin kanssa levytettyä kappaletta. He ovat myös tehneet yhteistyötä Hollywood-tuottajan Stephen Belafonten kanssa. 
Hurricane osallistui Serbian vuoden 2020 euroviisukarsintana toimivaan "Beovizija 2020" -kilpailuun kappaleella "Hasta la vista". 1. maaliskuuta 2020 pidetyssä finaalissa he voittivat kilpailun saaden täydet pisteet sekä raadilta että katsojilta. Täten he pääsivät edustamaan Serbiaa vuoden 2020 Eurovision laulukilpailuun. 18. maaliskuuta 2020 vuoden 2020 Euroviisut kuitenkin peruttiin koronaviruspandemian vuoksi, ja heidät valittiin sen sijaan Serbian edustajaksi vuoden 2021 kilpailuun. Hurricanen vuoden 2021 edustuskappale on nimeltään "Loco Loco".
Yhtyeen jäsenet.
Nykyiset jäsenet
Vučić on kasvanut musikaalisessa perheessä ja peruskoulun aikana hän toimi vaihtoehtorockbändin jäsenenä. Hän on ollut mukana myös jazz- ja folkyhtyeissä ja laulanut kirkkokuorossa. Vučić oli viisi vuotta osana "ZAA" -nimistä yhtyettä ja edusti Serbiaa vuoden 2016 Euroviisuissa.
Nikolić tunnetaan nykytanssi- ja musiikkimaailmassa. Hänen ensimmäinen esiintymisensä oli Belgradin areenalla Jugoslavian 90-luvun tähtien kanssa. Hän teki yhteistyötä Jala Bratin kanssa tämän singlellään "Mlada i luda".
Knežević on suositun montenegrolaisen laulajan Knezin tytär. Nuorempana hän osallistui nuorille esiintyjille tarkoitettuihin festivaaleihin. Hän oli myös osana "Sky" ja "Sevdah Baby" -nimisiä yhtyeitä. Hän osallistui Serbian vuoden 2013 euroviisukarsintaan osana "Sky"-yhtyettä. Heidän kappaleensa oli nimeltään "Magija".
Katherine Haataja

Katherine Elina Haataja ( s. Hannikainen; 16. helmikuuta 1969) on ruotsalais-suomalainen mezzosopraano ja yrittäjä. Hän tukee yrityksenä kautta nuorten oopperataiteilijoiden työskentelyä. Hän on Hannikaistenperheen säveltäjien ja kirjailijoiden jälkeläinen, Pietari Hannikainen oli hänen isänsä isoisän isoisä.
Elämä ja ura.
Haataja syntyi Olofströmissä Ruotsissa, hänen äitinsä oli ruotsalainen ja hänen isänsä suomalainen. Hän varttui Helsingissä Suomessa jonka jälkeen hän opiskeli laulua Pariisin konservatoriossa Ranskassa ja Trinity Collegessa Lontoossa Isossa-Britanniassa. Hän aloitti uransa oopperalaulajana, mutta lopetti kun sairastui rintasyöpään.
Haataja esiintyi oopperataloissa Euroopassa ja hänen rooleihinsa kuului Cherubino Le Nozze di Figarossa, Zerlina Don Giovannissa, Annius La clemenza di Titossa, WA Mozart, Angelina La Cenerentolassa, G. Rossini, Tigrinda Orlandossa finto pazzo A. Vivaldi ja Carlotta teoksessa Die schweigsame Frau Richard Strauss. Hän on työskennellyt kapellimestarien ja ohjaajien Steven Devinen, Steuart Bedfordin, Elgar Howarthin, Stephen Unwinin ja David Fieldingin kanssa.
Haataja, hänen aviomiehensä ja kaksi lastaan asuivat Balkanin alueella monta vuotta. Vierasesityksen jälkeen "Le Nozze di Figarossa" Sofian kansallisoopperassa Haataja perusti Operosa-säätiön vuonna 2006. Hänen mielestään paikalliset oopperatalot eivät tarjonneet riittävästi mahdollisuuksia nuorille laulajille ja niiden ohjelmisto oli pääosin liian raskasta eikä tukenut nuorten oopperaäänten asianmukaista kehittämistä. Säätiö tukee tulevaisuuden ooppera-ammattilaisia opinnoissa sekä varhaisessa urassa. Haataja opettaa myös yksityisesti, valmentaa mestarikursseilla ja osallistuu tuomaristoihin kansainvälisissä laulukilpailuissa. 
Operosa.
Vuodesta 2006 Haataja on laajentanut Operosan toimintaa Bulgariasta Serbiaan ja Montenegroon.
Avajaisfestivaali pidettiin vuonna 2007 Mozartin  Don Giovanni -esityksellä Euxinogradin linnassa Varnassa Bulgarian Mustanmeren rannikolla. Vuonna 2011 hän avasi Operosan toimiston Belgradiin Serbiaan, jolloin aloitettiin Operosa Academia -toiminta. Vuonna 2014 hän käynnisti ensimmäisen ja toistaiseksi ainoan vuosittaisen oopperatapahtuman Montenegrossa . Operosa Montenegron oopperajuhlat promovoivat perinteisesti nuoria oopperalahjakkuuksia ja se järjestetään joka kesä Kanli Kula ja Forte Mare linnoituksissa Herceg Novin vanhassakaupungissa Montenegrossa Adrianmeren rannikolla.
Evold Oskar Alexander Kuhlefelt

Evold (Evald) Oskar Alexander Kuhlefelt (5. maaliskuuta 1828 Mäntsälä – 29. tammikuuta 1891 Helsinki) oli suomalainen juristi ja valtiopäivämies. 
Kuhlefeltin vanhemmat olivat tilanomistaja, kapteeni Karl Ferdinand Kuhlefelt ja Antoinette Elisabet Munck ja puolisot vuodesta 1859 Anna Henrietta Wasenius (k. 1866) ja vuodesta 1867 Katarina Karolina Wik (k. 1883). Kuhlefelt tuli ylioppilaaksi 1848 ja suoritti tuomarintutkinnon 1854 ja kameraalitutkinnon 1856. Valmistuttuaan hänestä tuli Turun hovioikeuden ylimääräinen notaari 1854 ja sitten senaatin talousosaston ylimääräinen kamarikirjuri 1856, prokuraattorintoimituskunnan kopisti 1859, kansliatoimituskunnan kopisti 1861 ja kanslisti 1865. Laukaan kihlakunnan kruununvoutina Kuhlefelt toimi 1870–1874 ja tilanomistajana Siuntiossa 1875–1878. Valtiopäiväedustaja hän oli aatelissäädyssä 1867. 
Evold Oskar Alexander Kuhlefeltin veli oli alikapteeni, valtiopäivämies Johan August Ferdinand Kuhlefelt.